ཕུང་པོ་ལ་བརྟེན་ནས་བཏགས་པ་ཙམ་གྱི་ཙམ་སྒྲས་ནི།ཕུང་པོ་ལས་དོན་གཞན་པའི་བདག་བཀག་ནས་གང་ཟག་བཏགས་ཡོད་དུ་བཞེད་པར་མཐུན་ལ།ཕུང་པོ་ལ་བརྟེན་ནས་བཏགས་ལུགས་ནི།ཡིད་ཀྱི་རྣམ་པར་ཤེས་པ་དང་།ཀུན་གཞིའི་རྣམ་ཤེས་དང་།རྣམ་པར་ཤེས་པའི་རྒྱུན་ཅི་རིགས་པ་བརྟེན་ནས་གང་ཟག་འདོགས་པར་བྱེད་ཅིང་།དེ་ཡང་ཕུང་པོ་རེ་རེ་བ་བདག་ཏུ་བཞེད་པ་དང་།མང་བཀུར་བ་ཁ་ཅིག་གིས་ཕུང་པོ་ལྔ་ཆར་ལ་བརྟེན་ནས་གང་ཟག་འདོགས་པར་བྱེད་དོ།།རང་རྒྱུད་པ་མན་ཆད་ཀྱིས་གང་ཟག་ཕུང་པོ་ལ་བརྟེན་ནས་བཏགས་པ་ཙམ་དུ་བཞེད་ནའང་།ཕུང་པོ་གང་ཟག་གི་གདགས་གཞི་ཡིན་ན་ཕུང་པོ་གང་ཟག་ཡིན་དགོས་སྙམ་པ་དང་།ཕུང་པོ་གང་ཟག་ཡིན་པར་བཏགས་པ་ཡིན་སྙན་དུ་བསམ་པར་འདུག་ཅིང་།གང་ཟག་གི་བཏགས་དོན་བཙལ་ནས་ཀྱང་རྙེད་པར་འདོད་པའི་ཕྱིར་བཏགས་ཡོད་ཀྱི་དོན་ཀྱང་མ་ཚང་བར་གསལ་ལོ།།